– Vi har gjort det et par år nå i starten av skoleåret. Det treffer kompetansemålene, særlig knyttet til begrepet kultur, innvandring, kulturell variasjon og integrering, sier Kristine Horntvedt. Hun er lærer i samfunnsfag ved Rosenvilde videregående skole i Bærum.

– En helt annen verden

– Elevene gjennomfører et rebusløp, om alt fra butikker og næringsvirksomhet, til navn på gater, sier Horntvedt om opplegget som er et samarbeid med Interkulturelt museum på Tøyen.

Hun forteller at for de fleste av elevene blir det deres første tur til Grønland.

– Jeg tror de kan oppleve mer nytt her, enn de kanskje gjør på ferie i Spania. Du kan få se et større mangfold på Grønland. Bare en halvtimes tur fra skolen er vi der, i en helt annen verden. Samtidig er de i trygge rammer, med klassen og lærerne, sier hun.

Horntvedt sier skolen har gode erfaringer med ekskursjonene og har inntrykk av at mange elever får lyst til å dra tilbake til Grønland etter besøket.

– Det er interessant å vite hvor delt Oslo er. For det er veldig delt selv om det ikke er så segregert som i Sverige for eksempel, sier hun.

Følg Dagsavisen på Facebook og Twitter!

Reagerer på «safari»

Men ikke alle er like fornøyd. Sebastian Pandonis er elevrådsleder på Rosenvilde og forteller om sterke reaksjoner på opplegget.

– Vi fant en plakat i et klasserom og tenkte «Hva er dette for noe tull?». Vi reagerte på at det sto «Grønlandsafari». Jeg skjønner at det er greit med klassetur til Grønland, men det er noe med å kalle det «safari», sier han.

Han har selv ikke vært på ekskursjonen, men syntes det fremsto rart utfra plakaten.

– Det var ordbruken som var verst. Det blir litt sånn: «Sånn lever den andre halvdelen».

I følge elevrådslederen er dette ikke bare er et Rosenvilde-fenomen.

– En venninne på Sandvika fikk beskjed om at den og den dagen skal vi på Grønlandsafari, møt opp da og da, sier han.

Les også: Isaksen (H): Fallitterklæring med adgangskontroll

Gikk til ledelsen

Pandonis er usikker på om «safari» er veien å gå for å skape toleranse.

– Jeg har venner som har vært med på opplegget, som er blitt ropt etter og kalt rasister av folk på Grønland, sier han.

Pandonis ler også ved tanken på det motsatte, at elever fra Grønland skulle dra på safari på vestkanten.

– Det hadde vært dritrart, ler han.

Han forteller at det var enighet i elevrådsstyret om saken.

– Alle syntes det var helt absurd. Så tok vi det opp i et styremøte med ledelsen. Vi ville avskaffe opplegget.

Rektor ved Rosenvilde, Terje Bentzen, anser saken som avsluttet.

– Ledelsen orienterte elevrådsstyret om at skolen ikke benytter «Grønlandssafari» som et faglig eller kulturelt begrep, sier han.

Elevrådsleder ved Hersleb skole: – Skjønner ikke hva de oppnår med dette

Dannelsesreise

Samfunnsfaglærer Horntvedt forteller at safari-begrepet ble introdusert av Interkulturelt museum, og at hun selv aldri brukte dette ordet i undervisningen.

– Jeg er opptatt av at de ikke skal dra og se «sånn er de», men at de kan se at det finnes veldig mye forskjellig der. De kan få et lite inntrykk av hvem som bor her, og livet på Grønland, sier læreren.

Hun syns ekskursjonene er et fint og viktig tilskudd til klasseromsundervisning.

– Skolen er viktig for å bidra til større toleranse hos elvene. Her får de oppleve mangfold på kroppen. Jeg ser på turen som en «dannelsesreise 30 min unna», avslutter Horntvedt.